Lubica

Hansowe město Lubica ( Lübeck; delnjoněmsce Lübęk abo Lübeek; dansce Lybæk; połobsce Liubice) je bjezwokrjesne wulkoměsto na sewjeru Němskeje. Leži w juhowuchodnej Schleswigsko-Holsteinskeje při Lübeckskim zaliwje Baltiskeho morja. Lubica je po přestrjeni najwjetše město Schleswigsko-Holsteinskeje a z něhdźe 215.000 wobydlerjemi po krajnej stolicy Kiel město z najwjace wobydlerjemi. Srjedźowěkowske Stare město je dźěl swětoweho herbstwa UNESCO.

Něhdźe 65 km juhozapadnje Lübecka leži město Hamburg, 78 km sewjerozapadnje Kiel a 68 km juhowuchodnje Zwěrin. Město Lübeck, přez kotrež běži rěka Trave, słuša wot apryla 2012 do europskeho metropoloweho regiona Hamburg. Něhdyše srjedźišćo Hansy mjenuje so tež „Město sydom wěžow“ abo „Wrota do sewjera“.

Prěnje sydlišćo z mjenom Liubice je so prawdźepodobnje za čas Korle Wulkeho we 8. lětstotku wot połobskich Słowjanow załožiło. Wot 10. lětstotka bě Lubica nimo Starohroda w Holsteinskej najwažniši hród Obodritow. Dźensniše město załoži so w lěće 1143 jako prěni němski přistaw při Baltiskim morju. Po přepołoženju biskopskeho sydła ze Starohroda do Lubicy měješe město nadregionalny wuznam. Wot 13. do 16. lětstotka bě jako srjedźišćo Hansy najwažniše wikowanske město baltiskeho regiona.

 Wobrazarnja 

 Měšćanske dźěle 
 01 Innenstadt (wokoło 12.000 wobydlerjow)
 02 St. Jürgen (wokoło 40.000 wob.)
 03 Moisling (wokoło 10.000 wob.)
 04 Buntekuh (wokoło 10.000 wob.)
 05 St. Lorenz-Süd (wokoło 12.000 wob.)
 06 St. Lorenz-Nord (wokoło 40.000 wob.)
 07 St. Gertrud (wokoło 40.000 wob.)
 08 Schlutup (wokoło 6.000 wob.)
 09 Kücknitz (wokoło 20.000 wob.)
 10 Travemünde (wokoło 15.000 wob.)

 Žórła 

 Wotkaz 

Kategorija:Město w Schleswigsko-Holsteinskej
Kategorija:Sydlišćo z mórskim přistawom
Kategorija:Hansowe město